เฉลยแล้ว! KTAM ขายหุ้น RML ยกพอร์ต “คันทรี่กรุ๊ป” ใจดีกวาดเรียบแถม “พรีเมียม” จุใจ?
เฉลยชื่อ KTAM ขายบิ๊กล็อต RML เกือบ 7% ราคาพรีเมียม 15% ดันสัดส่วนถือหุ้นแตะ 12.18% 
11 ก.พ. 2561

สืบเนื่องจากเมื่อวันที่ 9 ก.พ.2561 มีรายการซื้อขายกระดานรายใหญ่ (Big lot) ของหุ้นบริษัท ไรมอน แลนด์ จำกัด (มหาชน) หรือ RML จำนวน 4 รายการ ปริมาณ 250,000,000 หุ้น มูลค่าซื้อขาย 275,000,000 บาท ในราคาเฉลี่ยหุ้นละ 1.10 บาท ซึ่งเป็นราคาที่สูงกว่ากระดานซื้อขายของราคาปิดวันก่อนหน้าถึง 14.58% ซึ่งราคาหุ้นปิดตลาดเมื่อวันที่ 8 ก.พ.2561 อยู่ที่ระดับ 0.96 บาท
โดยมีการคาดการณ์ว่าผู้เข้าทำรายการจำหน่ายดังกล่าวคือ กองทุนเปิด ไทยทวีทุน 2 ซึ่งเป็นผู้ถือหุ้นอับดับที่ 2 ถือหุ้นอยู่ทั้งหมด 250,000,000 หุ้น หรือ 6.99% โดยกองทุนดังกล่าวมี บริษัทหลักทรัพย์จัดการกองทุน กรุงไทย จำกัด (มหาชน) หรือ KTAM เป็นผู้บริหารจัดการ
ตามที่รายงานข่าว กองทุนใหญ่ขายบิ๊กล็อต RML สูงกว่ากระดาน จับตาหุ้นวิ่งยาวรับขาใหญ่เก็บราคาพรีเมียม!
ทั้งนี้ ล่าสุด บริษัท คันทรี่ กรุ๊ป โฮลดิ้งส์ จำกัด (มหาชน) หรือ CGH มีการเปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัท คันทรี่กรุ๊ป โฮลดิ้งส์ จำกัด (มหาชน) ซึ่งประชุมเมื่อวันที่ 2 ก.พ.2561 ได้มีมติอนุมติให้บริษัทฯ เข้าซื้อหุ้นสามัญของบริษัท ไรมอน แลนด์ จำกัด (มหาชน) หรือ RML จำนวน 250,000,000 หุ้น คิดเป็นร้อยละ 6.99 ของทุนจดทะเบียนชำระแล้วของ RML ในราคาเฉลี่ยหุ้นละ 1.10 บาท รวมเป็นเงินทั้งสิ้น 275,000,000 บาท
โดยเป็นการซื้อจากกองทุนเปิดไทยทวีทุน 2 ซึ่งเป็นผู้ถือหุ้นเดิมของ RML และมิได้เป็นบุคคลที่เกี่ยวโยงกันกับบริษัทฯจากการทำธุรกรรมดังกล่าวเมื่อนำจำนวนหุ้นสามัญที่ได้รับจากการทำธุรกรรมในครั้งนี้รวมกับหุ้นสามัญของ RML ที่ทางบริษัทฯถือครองอยู่จึงทำให้บริษัทฯ มีการถือครองหุ้นสามัญ RML จำนวนทั้งสิ้น 435,395,500 หุ้น คิดเป็นร้อยละ 12.18 ของทุนจดทะเบียนชำระแล้วของ RML
สำหรับผลประโยชน์ที่คาดว่าจะได้รับจากการเข้าซื้อหุ้นสามัญในครั้งนี้ เป็นไปตามนโยบายของบริษัทในการขยายการลงทุนไปยังธุรกิจใหม่นอกเหนือจากธุรกิจการเงินซึ่งเป็นธุรกิจหลัก
ทั้งนี้บริษัท ไรมอน แลนด์ จำกัด (มหาชน) เป็นบริษัทที่มีชื่อเสียงในธุรกิจพัฒนาอสังหาริมทรัพย์ ซึ่งมีประวัติการดำเนินงานที่ดีและมีศักยภาพในการเติบโตในอนาคต การลงทุนดังกล่าวจะช่วยทำให้บริษัทฯ สามารถสร้างผลตอบแทนที่ยั่งยืนทั้งในรูปของเงินปันผล และมูลค่าเงินลงทุนที่เพิ่มขึ้นในอนาคต โดยจะใช้ประโยชน์จากข้อได้เปรียบในการแข่งขันของการพัฒนาโครงการสำหรับขายหรือให้เช่าในทำเลที่มีศักยภาพ
สำหรับแหล่งเงินทุนที่ใช้ในการเข้ารายการในครั้งนี้มาจากแหล่งเงินจากกระแสเงินสดจากบริษัทฯ
อนึ่ง CGH เป็นผู้บริษัทดำเนินธุรกิจหลักโดยการถือหุ้นในบริษัทอื่นที่ประกอบธุรกิจการเงิน มีบริษัทหลักทรัพย์ คันทรี่ กรุ๊ป จำกัด (มหาชน) ซึ่งประกอบธุรกิจหลักทรัพย์เป็นบริษัทแกนนำ ขณะที่มีบริษัท คันทรี่ กรุ๊ป ดีเวลลอปเมนท์ จำกัด (มหาชน)หรือ CGD เป็นผู้ดำเนินธุรกิจอสังหาริมทรัพย์และก่อสร้าง โดยมีตระกูล “เตชะอุบล” เป็นผู้บริหารกิจการ
ทั้งนี้จากการสำรวจข้อมูลของ “ผู้สื่อข่าว” พบว่า ภายหลังจากทำรายการ CGH จะขึ้นเป็นผู้ถือหุ้นอันดับที่ 2 ของ RML ทันที จึงเป็นที่น่าจับตาว่าตระกูล “เตชะอุบล” จะเข้ามามีบทบาทในการบริหารธุรกิจอสังหาริมทรัพย์ของ RML หรือไม่ อย่างไรก็ตามหากมีข้อมูลในเรื่องดังกล่าวเพิ่มเติม “ข่าวหุ้นธุรกิจออนไลน์” จะรายงานให้ทราบในครั้งต่อไป
โครงสร้างผู้ถือหุ้นใหญ่อันดับที่ 1-5 ของ RML มีดังนี้
(ภาพรวมข้อมูลผู้ถือหุ้น ณ วันที่ 04/05/2560)